# HAAPAJÄRVEN VANHUS- JA VAMMAISENUVOSTO

# Toimintasuunnitelma vuodelle 2024

Toiminnan tarkoitus

Vanhus- ja vammaisneuvosto on kaupungin ja sen alueella asuvien ikäihmisen ja vammaisten sekä heidän järjestöjensä yhteiselin, joka vaikuttaa eri toimialojen toiminnan suunnitteluun, valmisteluun ja seurantaan. Painopisteenä ovat ikääntyneen ja vammaisen väestön hyvinvointi, terveys, osallisuus, asuminen, liikkuminen ja suoriutuminen päivittäisistä toiminnoista. Haapajärven vanhus- ja vammaisneuvoston työn lähtökohtana on vanhusten ja vammaisten hyvä olo kaupungissamme. Yhtenä tärkeänä tehtävänä on edistää ikäihmisten ja vammaisten palveluihin liittyvää tiedottamista ja tiedonkulkua, jotta tietoa palveluista olisi kaikkien ulottuvilla.

Neuvoston keskeisiä toimintamuotoja ovat aloitteiden ja esitysten tekeminen sekä lausuntojen antaminen vanhuksia ja vammaisia ja heidän elinolojaan koskevissa asioissa. Tässä tarkoituksessa neuvosto seuraa eri hallinnonaloilla tapahtuvaa toimintaa ikäihmisten ja vammaisten näkökulmasta. Neuvosto saa ajankohtaista tietoa hyvinvointialueen vanhus- ja vammaisneuvostojen toiminnasta omien edustajiensa kautta. Vanhus- ja vammaisneuvosto seuraa vanhuspalvelulain toteutumista Haapajärvellä.

Vanhus- ja vammaisneuvosto toimii aktiivisessa yhteistyössä Pyhäjärven ja Reisjärven vanhus- ja vammaisneuvostojen kanssa. Yhteisiä tapaamisia järjestetään kaksi kertaa vuodessa. Yhteistilaisuuden järjestämisvastuu on kiertävä.

Neuvoston jäsenet

Vanhusneuvoston nimeää kaupunginhallitus. Vanhusneuvostossa on jäseniä seuraavista järjestöistä: Haapajärven Eläkeläiset ry, Näkövammaiset ry, Haapajärven Invalidit ry, Haapajärven Vanhainkotiyhdistys ry, Selänteen Kuulonhuoltoyhdistys ry, Haapajärven Eläkeliitto ry, Pohjois-Suomen Syöpäyhdistys ry Haapajärven osasto, Haapajärven Reuma ja Tules ry, Haapajärven Omaishoitajat ry ja Haapajärven Sydänyhdistys ry. Lisäksi neuvostossa on edustus Haapajärven seurakunnalta, Haapajärven kaupungin sivistyspalveluista ja teknisistä palveluista sekä hyvinvointialue Pohteelta. Neuvoston sihteerinä toimii kaupungin työllisyys- ja hyvinvointikoordinaattori.

Neuvoston kokoontuminen

Vanhusneuvosto kokoontuu vähintään 4 kertaa vuodessa. Lisäksi jäsenet voivat pitää keskinäisiä palavereja tarvittaessa. Kokouksissa kuullaan järjestöjen toiminnasta, hyvinvointialueen vanhus- ja vammaisneuvostojen toiminnasta ja käsitellään ajankohtaisia asioita. Neuvosto voi pyytää eri alojen asiantuntijoita kokouksiin.

Vanhus- ja vammaisneuvoston pöytäkirjat 1.1.2023 alkaen löytyvät Dynasty- tietopalvelusta Haapajärven kaupungin kotisivuilta kohdasta Kaupunki ja hallinto – Pöytäkirjat ja esityslistat 1.1.2022 alkaen.

Tiedottaminen

Neuvosto tiedottaa järjestämistään tapahtumista laittamalla ilmoituksia kirjaston, uimahallin, seurakunnan, kauppojen ja muiden yleisten tilojen ilmoitustauluille sekä kutsumalla paikallislehden toimittajan jutuntekoon vanhus- ja vammaisneuvoston järjestämiin tapahtumiin. Tiedottamisessa käytetään myös sähköpostia, WhatsAppia, tekstiviestejä ja sosiaalista mediaa.

Haapajärven kaupungin nettisivulla on linkki vanhus- ja vammaisneuvoston sivustoille: Kaupunki ja hallinto – Päätöksenteko - Haapajärven vanhus- ja vammaisneuvosto. Suuri yleisö voi tehdä aloitteita vanhus- ja vammaisneuvostolle sihteerin sähköpostiosoitteen tiina.pietikainen-liuska@haapajarvi.fi kautta tai kirjeitse pudottamalla postia Haapajärven kaupungintalon pääoven oikealla puolella seinässä olevaan postilaatikkoon mihin vuorokauden aikaan tahansa.

Tapahtumat

Pyhäjärven ja Reisjärven vanhus- ja vammaisneuvostojen yhteistapaaminen Haapajärvellä keväällä 2024 ja osallistuminen syksyn yhteistapaamiseen.

Ulkoilupäivä Taistonpuistossa keväällä 2024.

Perinteinen Kiva Päivä Yhessä -toimintapäivä järjestetään Jokilaaksojen Nuorten Tuki ry:n kanssa Stollessa keväällä 2024.

Torstaitori yhdessä seurakunnan kanssa 13.6.? (Mariannelle: tämä on siksi kysymysmerkillä, koska Väinö tarkistaa, sopiiko tämä seurakunnalle)

Vanhustenviikkoa vietetään viikolla 40. Vanhus- ja vammaisneuvosto osallistuu vanhustenviikon juhlan tai jonkin muu tilaisuuden järjestämiseen.

Vanhus- ja vammaisneuvoston perinteinen syysretki yhdessä valittuun kohteeseen syksyllä 2024.

Kaikille yhteinen pikkujoulu järjestetään Jokilaaksojen Nuorten Tuki ry:n kanssa Stollessa marras-joulukuussa 2024.

Yhteisiä etäluentotilaisuuksia eri aiheista.

Muu toiminta

Vanhus- ja vammaisneuvoston esteettömyysryhmä kiertää tekemässä katselmuksia tarvittaessa. Seuraava esteetön kävely on suunniteltu järjestettäväksi keväälle 2024 yhteistyössä Destian kanssa. Tarkoituksena on tutustua mm. uuden Puutalokorttelialueen esteettömyyteen.